བོད་ཀྱི་སྔ་རབས་རྩོམ་རིག་ལ་མི་རིགས་ཀྱི་ཁྱད་ཆོས་མཐའ་གཅིག་ཏུ་ལྡན་ཡོད་དམ་ཞེ་ན་དེ་ལྟར་མ་ཡིན་ཏེ།བོད་ལྗོངས་སློབ་ཆེན་གྱི་དགེ་རྒན་ཤ་བོ་ཚེ་བརྟན་ལགས་ཀྱིས་བསྒྲིགས་གནང་བའི་བོད་ཀྱི་རྩོམ་པའི་རྣམ་གཞག་གི་ཤེས་བྱ་གཅེས་བཏུས་སྒྲ་དོན་སྒྱུ་མའི་རྨུ་ཐག་ཅེས་པ་ལས་མཁས་དབང་དགེ་འདུན་ཆོས་འཕེལ་མཆོག་གིསརྩོམ་ལ་འཇུག་པའི་ཐོག་མའི་སེམས་བསྐྱེདཀྱི་ཐད་དུ་འདི་ལྟར་གསུངས་ཡོད་དེ།དེ་ཡང་རང་རེའི་ཡུལ་འདིར་རྒྱལ་བློན་བྱང་ཆུབ་སེམས་དཔའ་རྣམས་ཀྱི་སྤྱན་ལྟོས་ལ་བརྟེན་པས།གང་ནས་རྒྱལ་བསྟན་བོད་དུ་བྱོན་པའི་གནས་ཁྱད་པར་ཅན་རྒྱ་གར་འཕགས་པའི་ཡུལ་འདི་ལ་མཆོག་དམན་བར་མའི་སྐྱེ་བོ་ཀུན་གྱིས་དད་ཞེན་གུས་པ་ཚད་མེད་ཡོད་གཤིས།རང་རེའི་མཁས་པ་རྣམས་ཀྱི་རྣམ་དཔྱོད་ཀྱི་འཆར་ཚུལ།རྩོམ་པའི་སྒྲིག་སྟངས།ཆས་དང་ཆོ་ག་སོགས་སྒོ་གསུམ་གྱི་བྱེད་པ་ཐམས་ཅད་ལ་ཏིལ་ལ་ཏིལ་མར་གྱི་ཚུལ་དུ་རྒྱ་གར་བའི་ཤན་གྱིས་ཁྱབ་ནས་ཡོད་ཅིང་།ཐ་ན་ཚིགས་བཅད་དུམ་རེའི་ནང་དུ་དཔེ་འགའ་ཞིག་སྟོན་དགོས་ཚེའང་རྒྱ་གར་གྱི་ཆུ་བོ་རི་ལྗོངས་མེ་ཏོག་སོགས་ཀྱི་མིང་ཁོ་ན་འོངས་པ།དཔེར་ན།འབིགས་བྱེད་རི་བོ་བཞིན་དུ་བརྗིད་པའི་སྐུ།།གངྒའི་རྒྱུན་ལྟར་དག་ཅིང་དྲི་མེད་གསུང་།།ཞེས་སྦྱར་ཚེ་ཚིགས་བཅད་ལེགས་པ་ཞིག་ཏུ་བགྲང་རུང་བ་དང་།རྨ་རྒྱལ་སྤོམ་ར་བཞིན་དུ་བརྗིད་པའི་སྐུ།།རྨ་ཆུ་བཞིན་དུ་རྒྱུན་ཆད་མེད་པའི་གསུང་།།ཞེས་སྦྱར་ཚེ་ཚིག་གི་ཐོག་མ་སྒྲ་མཚུངས་སུ་སོང་བ་སོགས་མི་ལེགས་པ་མི་འདུག་ནའང་བཞད་གད་སློང་བའི་ཉམས་སུ་འགྱུར་བ་སོགས་ཡིན་ལ།རྟག་ཏུ་སྒྲོས་དེ་རིགས་མང་སྟོབས་ཀྱིས་སྐབས་འགའ་ཞིག་རྒྱ་གར་པའི་ཡོ་བྱད་དཀྱུས་མ་ལྟ་བུ་རེ་ངོས་མ་ཟིན་པའི་དབང་གིས་དོན་མེད་ཀྱི་མཚར་གཏམ་མང་དུ་བྲིས་པ་སོགས་ཀྱང་ཡོད་ལ།ཞེས་གསུང་ཚད་མ་ཞིག་གསུངས་འདུག་པ་ལས་ང་ཚོས་གསལ་པོར་རྟོགས་ཐུབ་པ་ཡིན་ལ་རྒྱུན་དུ་བོད་ཀྱི་སྙན་ངག་ཁག་གམ་བརྩམས་སྒྲུང་ཁག་ནང་བུད་མེད་མཛེས་མ་ཞིག་གི་སྣང་གཟུགས་འགོད་སྐབས་ཟླ་བ་དང་པདྨ།ཨུཏྤལ།ཨུ་དུམ་བྰ་ར་སོགས་འབྲིགལ་ཏེ་གངས་རི་དང་སྤང་རྒྱན་མེ་ཏོགསེར་ཆེན་མེ་ཏོགབྲག་ལྷ་མེ་ཏོག་སོགས་བཀོད་ཚེ་ཅང་ཅང་དུ་མངོན་པ་ནི་འོས་མིན་གྱི་དང་ལེན་བྱེད་སྟངས་ཤིག་ཡིན་པས་སྐྱོན་ཆ་ཡོད་པ་རྟོགས་ཐུབ་བོ།དེར་བརྟེན་བདག་གིས་འདི་རུ་བོད་ཀྱི་སྔ་རབས་རྩོམ་རིག་གསར་རྩོམ་དང་རྩོམ་པའི་ཤེས་བྱར་ལ་དགེ་ཆ་ཁོ་ན་ལས་སྐྱོན་གྱི་ཆ་ཏིལ་ཙམ་ཡང་མེད་ཅེས་སྒྲུབ་ཏུ་མི་དཔོགགལ་ཏེ་ཨུ་ཚུགས་ཀྱིས་སྒྲུབ་ན་ཆོག་གི་མོད་དེར་དགོས་པ་གང་ཡང་མ་མཐོང་སྟེ།ཨུ་ཚུགས་གྲ་ལོས་ཕུང་པའི་ཝ་མོའི་སྡེ།།དབྱར་དུས་ཆར་པའི་ཀློང་ན་ཨ་སྐྱོ་མ།།